In nomine Dei eterni et salvatoris nostri Jesu Christi. Robertus, gratia ejusdem omnipotentis Regis, Dux et Rector inferioris Burgundie. Cum divina vox pie consulendo precipiat hujus seculi divitibus, dicendo: Facite vobis amicos de mammona iniquitatis, ut cum defeceritis, recipiant vos in eterna tabernacula; et Marie bonum opus in Christo factum eterna memoria predicandum asseratur: necnon pro aque calice frigide largienti perhenne commercium restituende promittatur, precipue quoque largitas eleemosine causa solius Dei date, factorem suum in die judicii a morte et penis inferni liberari asseratur; excitanda sunt omnium corda fidelium compassibili pietate, quatinus quam possunt facere ex modo fortune, semper sui pro commodo insistant operi ipsius elecmosine. Potissimum vero principalis est jus dignitatis ut quanto sublimi dominatione preest reipublice, tanto promptius honestiusve Christi Redemptoris nostri ministrando honori devote titulos sancte sublimet ecclesie. Tunc etenim unusquisque Principum nobili nobiliter instat regimini, dum sub dispositione stabilis et justi edicti Ecclesiarum contulit utilitati, muniens arce sue dominationis firmis et legalibus privilegiis. Hoc igitur considerans justum esse et salubre mundana detentis sollicitutudine, notum volo fieri cunctis dominationi nostre subjectis potentibus et jussioni militantibus tam presentis quam futuri temporis hominibus, omnibus etiam ecclesiastice religionis ordinibus, quod ego predictus Rotbertus equivoci Rotberti Regis Francorum filius, Dei inspiratione tactus, consilio quoque conjugis proprie atque optimatum meorum animatus, salvamenta trium villarum scilicet Anguliaci, Cromai atque Sullei, que pertinent ad parochiam Sancti Apollinaris, Beato Benigno Divionensis Monasterii patrono in integrum offero, dono, trado, ac de meo jure prefati sancti loci Rectoribus, fratribusque inibi Deo servientibus proprietaria lege transfundo perpetuo cum laudatione et voto Helie uxoris mee hujus facti conciliatricis et auctricis, seu filiorum nostrorum Hugonis videlicet atque Henrici una nobiscum laudatorum et per se ipsos datorum. Illustris quoque miles nomine Wido cum filio suo Vicecomite Walterio et compare sua, ceteraque prole licet non parva, illectus immo compulsus pecunie quantitate, quantum in se erat, huic donationi consentit, et dominationem quam eatenus in his tribus salvamentis exercuerat perpetualiter .... heredesque suos alienavit. Ego autem hoc donum gloriosis Jesu, Christi Martyribus, Benigno et Apollinari eisque servientibus eo tenore concessi, quatinus Deo famulantibus accrescat temporale presidium, et animabus videlicet parentum meorum jam defunctorum, mee quoque ac prenominate jugalis H. filiorumve nostrorum inde eterne salutis procedat remedium. Quapropter etiam statuo ut pro istius eleemosine nostre largitate, benigna recompensatione duo fratres supra solite quantitatis numerum pro nostra atque prolis nostre salute in Divionensi congregatione semper deinceps pascantur prebenda alimonie. Si qua vera potens persona heredum proheredumve meorum id infringere nisus fuerit, pro nefario ausu ire Dei pondere pressus, Camere Regis centum et Monasterio cui molestiam intulerit auri optimi libras cogatur componere censum. Ne illis in animarum fiat condemnationem quod Deo pro eorum obtuli quiete non solum contradico, sed etiam per tremendum Christi Dei contestor judicium, ut nullus Rex, Dux, Episcopus, Comes, vel etiam sancti Benigni jam dicti cœnobii Abbas vel in proprios presumendo usus ullo modo vel militaribus, beneficii gratia, tradendo manibus seu qualicumque impia pervasione quod divina inspiratione largitus sum moliatur auferre. Et ut nostre traditionis donatio stabilis et inconvulsa perduret, hanc oblationis cartam quam ego ipse legali concessione per cultellum, per uvantonem, per uvasonem super sanctum altare posui manu propria subterfirmavi, sicque pluribus tradidi corroboranda testibus. Signum ipsius domni Roberti Ducis, qui hanc donationem fecit; Signum Helie, conjugis ejus; Signum duorum filiorum eorum Hugonis et Henrici; Signum Fulconis, Comitis; S. Widonis, militis Divionensis; S. Walterii, Vicecomitis, filii predicti Widonis; S. Wilenci, fratris Walterii; S. Hugonis, Lingonensis presulis; S. Theoderici; S. Humberti, fratris ejus; S. Warnerii, clerici; S. Lamberti, clerici; S. Balduini; S. Johannis. Actum publice apud castrum Divionense Monasterio Sancti Benigni ante cornu altaris ipsius coram multis testibus anno ab incarnatione Domini MXLIII, Indictione XI, Epacta VII, secunda ebdomada quadragesime, feria tertia, prima die mensis Martii, regnante Henrico Francorum Rege predicti Ducis fratre, anno tertio decimo ipsius Regis monarchie. Ego Giguinus indignus sacerdos et monachus rogatus scripsi et superscripsi.